钦定古今图书集成/明伦汇编/官常典/第762卷 > 曾亨应〈子筠 弟和应〉 高飞声
## 钦定古今图书集成/明伦汇编/官常典/第762卷 > 曾亨应〈子筠 弟和应〉 高飞声

按《明外史》本传：“亨应，字子嘉，临川人。父栋，广东布政
使。亨应举崇祯七年进士，历官吏部文选主事。十五
年秋，有诏起废，亨应以毛士龙、李右谠、乔可聘等十
人上御史张懋爵，劾其纳贿行私，亨应疏辩。懋爵三
疏力攻，遂谪贬去。及南京覆，江西列城皆不守，亨应
命弟和应急奉父入闽，而己与艾南英、揭重熙谋拒”
守。会永宁王慈炎招连子峒土兵数万复建昌，入抚
州，寓书亨应。亨应募兵数百，与相掎角。一日，方置酒
宴客，突被围，宗族死者二十人，部卒死者三百馀人。
亨应避石室，其从弟指示之，遂被执，并执其长子筠。
亨应顾筠曰：“勉之，一日千秋，毋自负！”筠曰：“诺。”受刑先
死。释亨应缚，谕之降，不答，被戮。和应雅尚名节，闻兄
死，曰：“烈哉！兄为忠臣，兄子为孝子，复何憾？”既奉父入
闽，闽地失，避之肇庆，又失，乃拜辞其父，投井死。先是，
栋弟栻为蒲圻知县，死难。栻兄益为贵州佥事，亦死
难。人称《曾氏五节》云。始，亨应为懋爵所讦，朝士颇疑
之。后亨应死节，而懋爵竟降李自成为直指使。时有
高飞声者，字克正，长乐人。崇祯六年举于乡。授玉山
知县，迁同知，乞养去。唐王时，黄道周出督师，邀与偕，
令摄抚州事。警至，遣家人怀印走谒王，而身守城死
焉。